text: Ugeavis-kæde med nyt underskud
  04 oktober 2010 kl. 10.35
  Ugeavisen Budstikken, der udkommer i 12 forskellige udgaver i Syd- og Sønderjylland med et oplag på over 365.000 eksemplarer, kommer for andet år i træk ud med et større underskud.
  Det skriver ErhvervsBladet.
  Sidste år lød underskuddet på 3,2 millioner kroner før skat. Dette års regnskab viser et underskud på 2,2 millioner kroner før skat.
  Selskabet, der ledes og ejes af familien Løhndorf fra Vojens, har i det forløbne år udvidet sine udgivelser med nye afdelinger i det midtsønderjyske, Ribe og Tønder.
  Sidste år var det et underskud, der blev forklaret med svigtende annoncesalg.
  
  Prisfald skyld i underskud
  Det har ikke været muligt at få en kommentar fra ejer og direktør Hans Løhndorf til regnskabet, skriver ErhvervsBladet. Men i årets beretning skrives der følgende:
   
  - Året har været præget af et fortsat prisfald men med stabiliseret tenderende til stigende efterspørgsel i Budstikken Gruppen A/S. Budstikken Gruppen A/S forventer i det kommende år at udvikle nye produkter inden for udgivelsesområdet, skrives der og tilføjes:
   
  - I 2010/2011 kan der forventes en mindre stigning i nettoomsætning og driftsresultatet.
   
  Mens Budstikken i 2008/2009 havde en bruttofortjeneste på 26,3 millioner kroner, faldt den det forgangne regnskabsår til 24,3 millioner kroner
  
  Uge-Avisens historie
  Virksomheden i årstal
   
  1935 Trykkeri og Budstikken grundlægges af Jep Poulsen og Carl Lund i Vestergade 11, Vojens.
  1940 Christian Løhndorf køber halvparten af trykkeriet og avisen.
  1942 Christian Løhndorf køber den anden halvpart og driver efterfølgende virksomheden selv.
  1973 Sønnen Hans Løhndorf begynder i virksomheden, som flytter til Fabriksvej 4, Vojens, hvor man stadig har til huse.
  1979 Generationsskifte gennemføres - Hans Løhndorf overtager virksomheden.
  1998 Avisaktiviteterne øges med etablering af aviser i Sønderborg og Aabenraa.
  1999 Etablering af avisen i Kolding.
  2001 Budstikken overtager Lokal-Bladet i Fredericia og alle aviser skifter samtidigt navn til Lokal-Bladet Budstikken.
  2003 Etablering af Lokal-Bladet Budstikken Esbjerg og Varde.
  2004 Etablering af Lokal-Bladet Budstikken Vejle.
  2008 Etablering af Lokal-Bladet Budstikken Vejen.
  2009 Etablering af Lokal-Bladet Budstikken Midtlandet.
  2010 Etablering af Lokal-Bladet Budstikken Tønder og Ribe-Bramming.
  (Kilde: Budstikkens egen hjemmeside)
  